Toshkent shahri O'zbekistonda eng korruptsiyalashgan hudud deb topildi

Toshkent shahar Korruptsiyaga qarshi kurashish hududiy kengashi 14 iyun kuni korruptsion holatlar yuzasidan yig'ilish o'tkazdi. Bu haqda Antikorruptsiya agentligi axborot xizmati xabar berdi.
Qayd etilishicha, yig'ilishida bank tizimida uchrayotgan korruptsion holatlar, shuningdek, sohada korruptsiyaning oldini olish bo'yicha ko'rilayotgan choralar muhokama qilingan. Ta'kidlanishicha, birgina Toshkent shahrida 2021 yilda banklar va ularning filiallarida faoliyat yuritgan 12 nafar shaxsga nisbatan 10 ta jinoyat ishi sudga yuborilgan.
Poytaxtda 2020 yil davomida 59 ta korruptsion jinoyat sodir etilgan bo'lsa, 2021 yilda bu raqam 184 tani tashkil etgan. Toshkent shahrida sodir etilgan korruptsiyaga oid jinoyatlar oqibatida davlat va jamiyat manfaatlariga 2021 yilda 82 milliard 638 million so'mlik moddiy zarar yetkazilgan.
Shuningdek, poytaxt korruptsiyaga oid jinoyatlar sodir qilish ko'rsatkichi bo'yicha fevral–aprel oylarida respublikada eng yuqori o'rinlarda turgani, xususan, fevral oyida 37 ta, mart oyida 50 ta, aprel oyida esa 69 ta korrptsiyaga oid jinoyat ishlari sudlarga yuborilgan.
Avvalroq davlat xaridlarini amalga oshirishda 200 ga yaqin manfaaatlar to'qnashuviga yo'l qo'yilgandi. Eng ko'p manfaatlar to'qnashuviga yo'l qo'ygan hudud bu — Navoiy viloyati hokimligi bo'lgandi.